BevidsteBorgere Nyhedsbrev 19 - Februar 2016
Vi har holdt kyndelmisse. Lysfest. Nu er vi i fastetiden, den store faste. Lidelse og lys de følges vist ad. Optøning og forsoning bliver mulig hvor lidelsen tilsættes venlighed. Der forvandles liden-skaben til liv og livsduelighed.
For at komme ind i dette rum, ind i den transformationsrejse, hvor menneskelivets dødelige sår bliver til hellige, livgivende sår, mener jeg, vi har brug for hinanden, vi har brug for relationer – også gerne en bevidst relation til vores Himmelske ophav. Det er i hvert tilfælde min egen erfaring. Det var for at fremme dette at www.bevidsteborgere.dk kom til verden for omkring ni år siden.
Vores intention her på siden er uændret. At gøre nogle muligt at finde ind i disse livgivende relationer. Velkommen til både samvær og samvirke. Find dig relevante kurser, nærværende samtalepartnere og givende praksisgrupper. Alt sammen i et trygt miljø og til folkelige priser, så alle kan være med.
BorgerFesten i år falder tidligt. Den afholdes lørdag d. 2. april fra kl. 15 – 25 på Feriecentret Sjørupgaard, Sjørupgaardvej 4, 8581 Nimtofte (lige midt på Djursland). En forårsreception, hvor vi sammen fejrer forårets komme. Jeg advarer lige om at Blomstermanden Johnny Haugaard fra Herning står for buffeten ligesom sidste år. Så behøver jeg vist ikke sige mere.
Se billeder fra BorgerFesten 2015 lige her! Dog, han søger legekammerater lørdag formiddag. Kom med helt ind i maskinrummet ved Johnnys tryllerier. Han har planlagt det længe. Kom og se! Vi har nu fået vores eget bryggeri, Andelsbryggeriet, så der bliver mulighed for en lille ølsmagning undervejs for interesserede. BorgerFesten er et solbeskinnet forårssted; 'hvad er du for en' (der nu titter frem af jorden – og 'hvad drømmer du om'?) Der er mulighed for billig overnatning. Læs mere her eller på Facebook her. Du kan bruge opslaget på Facebook til at invitere dine venner.
Hvis du har noget, du vil sælge, feks. kunsthåndværk eller forskellige ydelser, eller andet, du vil præsentere, så tag gerne det med, der er plads rundt om torvet i Østfløjen, hvor vi sidder.
Interesserede borgere indbydes til Torvesamling fredag aften d. 1. april kl. 19 (der er spisning kl. 18) og lørdag morgen kl. 08 (hvor der er morgenmad). Fredag aften har vi ringmøde, hvor vi snakker os ind på hinanden i en lytten til det større Liv, som vi er lige midt i. Hvordan oplever vi vækstuniverset og hvordan får det et udtryk hos os hver især – og inviterer det os frem i noget?
Lørdag morgen er der tre muligheder. 1: Samling i regi af Mand&Mand I Mellem kl. 08.30 (kun for mænd), 2: Kom helt ind i maskinrummet med madkunstneren Johnny Haugaard eller 3: Tag en slapper i poolen.
Lørdag efter frokost bedes alle give den en skalle i Johnnys madmekka så vi om eftermiddagen kl. 15 er klar til BorgerFest. For de, som bliver, er der søndag husmesse efter morgenmaden kl. 10.00.
Se mere om Torvesamlingerne, herunder priser og tilmelding her. På Facebook her.
Nyt fra BevidsteBorgere fronten
Vækstuniverset betegner alt det, på vores jordklode, som er i en god vækst. Alt, som er i Guds skaberorden. Og der, hvor det er i uorden, kigger vi en ekstra gang med hjertets øjne – og vil, hvis vi kigger længe nok, – blive bevidste om, at overalt og alle steder opretholdes det synlige af det usynlige.
Andelsmiljøet betegner den del af vækstuniverset, som kender til og lejlighedsvist bruger www.bevidsteborgere.dk. Det gælder for eksempel dig, som læser dette nyhedsbrev. Det kan være jer, som kommer til BorgerFesten eller som tager del i nogle af de kurser og grupper, som bliver annonceret. Bliv endelig ved med det.
Andelsbyen (www.andelsbyen.net) betegner så de borgere i vækstuniverset, der danner et tættere netværk med henblik på at intensivere samvær og samvirke i form af en virtuel landsby. Andelsbyens motto er: Frihed til fælles gavn! Denne andelsby får lejlighedsvist fysiske nedslag, feks. i form af BorgerFesten. En gruppe arbejder for tiden hårdt med at få etableret hjemmesiden www.andelsbyen.net.
Præsentation af en lyttende vejleder, Bente Pihl
Bente Pihl skriver her om sit personlige og faglige liv:
Jeg er fra 1966 og gift med Ole og sammen har vi to piger, en på 19 og en på 16. Jeg bor i København. Jeg arbejder dels som sygeplejerske og dels indenfor Den Lyttende Kirke (www.denlyttendekirke.dk).
På mange måder har Gud vist mig hvor vigtigt og helt fundamentalt det er, at jeg er god til at lytte. Ikke kun når jeg har samtaler. Det gælder mit personlige liv, mit arbejdsliv, mit familieliv. Jeg er blevet inspireret til at finde en vekslen mellem mit (travle) familie- og arbejdsliv og det at søge stilheden, trække mig tilbage og lytte til Gud og mig selv. Til dette har jeg glæde af at komme jævnligt på klostret Stella Martutina og holde stilledag. Det er også vigtigt for mig, at mødes jævnligt med en åndelig vejleder inde i byen, som ser med når det gælder min vandring med Gud i det, der er mit liv.
Derudover holder jeg af at vandre pilgrimsvandringer, som jeg synes er værdifulde til at geare ned i tempo. et dejligt modspil til storbyens puls og til at komme nær på naturen og Guds helbredende nærvær gennem den. Gennem mit arbejde i Den Lyttende Kirke får jeg til stadighed finpudset mit lytteredskab og glæder mig over dette arbejde. For hvor er der vigtigt, at vi øver os i at være gode til at lytte, med et ægte ønske om at sætte vort eget til side for en stund, for virkelig at søge at forstå den anden. For først der, opstår der et ægte møde, hvor der kan ske en udveksling af mange fine ting. Og der ønsker Gud at være. Han vil møde os der, igennem vores relationer med hinanden. Hans helbredende nærvær er lige der, er min erfaring. Vi er sendt af Ham til at tjene hinanden. Han ønsker at lade sit helbredende nærvær strømme her. Så derfor længes Han efter, at vi er gode til at lytte.
"Det kan lyde enkelt og lidt banalt, men jeg er nået frem til, at den måske vigtigste grund til, at vi så tit mødes, og mødes uden egentlig at mødes, i kristne sammenhænge, er, at vi ikke lytter til hinanden. Aktiv lytning er blevet en fremmed disciplin iblandt os."Jens-Petter Jørgensen, medstifter og mangeårig tidligere leder af den norske oasebevægelse.
Fra 3X3 matrixen
(se evt. her hvis du ikke kender den og vil finde ud af mere)
Der er rigtig god gang i Mandehuset. Ruben Knudsen fra Randers initierer og støtter praksisgrupper og mandeforløb flere steder i landet. Der er netop etableret en åben mandegruppe, kaldet Hulemænd, i nærheden af Randers. Hvis du søger på M&M på BB hjemmesiden får du alle Mandehusets opslag.
To nye mønsterbryderhold bliver udbudt her i 2016. Et på Kolding Internationale Højskole fra august 2016 og et på Kildegården ved Ryslinge på Fyn fra september 2016.
Projekt Åndelig Medvandring fortsætter her i 2015 – 16 med åndelige praksisgrupper i flere danske byer. Projekt Åndelig Medvandring er, udover en indføring i åndelig praksis, også et fireårigt træningsforløb i åndelig fordybelsessamtale og åndelig medvandring.
Grundkursus A afholdes på Ådalen Retræte 8. – 12. august 2016.
Grundkursus B afholdes på Ådalen Retræte 1. – 5. august 2016.
Læs mere om hele forløbet på www.aandeligmedvandring.dk.
Peder Poulsen indbyder til fem dages individuel vejledt retræte på Ådalen Retræte fra d. 9. – 14. oktober 2016.
Pilgrimslandsbyen på SommerOase i uge 29 anno 2016 er også en spændende mulighed.
Der er mange retrætemuligheder at finde på www.retraete.dk og www.aadalenretraete.dk.
Herudover er der mange skønne invitationer under TROSHJÆLP på www.bevidsteborgere.dk.
En form for mesterlære er indbygget i langt de fleste tiltag, der er opslået på www.bevidsteborgere.dk. Fokus her udrustning og træning til at virke i feltet med menneskelig og åndelig dannelse, hvad enten det nu er i format af kurser, samtaler eller gruppeledelse. Lykkeligvis sker der en del udrustende træning gennem aspiranter og medledere i Mand&Mand og Kvind&Kvind samt Projekt Åndelig Medvandring.